**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2022-02-08 Nr. TAR-13

Posėdžio data – 2022 m. vasario 1 d.

Pradžia – 13.00 val. (nuotoliniu būdu)

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Arvydas Cesiulis, Antanas Kontautas, Jurij Šeršniov, Artūras Razbadauskas. Nedalyvauja Alina Velykienė, Vaida Raugelė.

Posėdyje dalyvauja Savivaldybės administracijos darbuotojai: Savivaldybės administracijos direktorius G. Neniškis, L.e.p. strateginio planavimo skyriaus vedėja S. Kačerauskaitė, Finansų skyriaus vedėja K. Petraitienė, Socialinės paramos skyriaus vedėja A. Liesytė, Socialinės paramos skyriaus vyr. specialistė I. Valužytė, Sveikatos apsaugos skyriaus vedėja R. Perminienė, Socialinio būsto skyriaus vedėja L. Murauskienė.

DARBOTVARKĖ (patvirtinta už - 4):

1. Dėl Klaipėdos miesto savivaldybės 2022–2024 metų strateginio veiklos plano patvirtinimo. Pranešėjai G. Neniškis, S. Kačerauskaitė.

2. Dėl Klaipėdos miesto savivaldybės 2022 metų biudžeto patvirtinimo. Pranešėja K. Petraitienė.

3. Dėl Klaipėdos miesto savivaldybės 2022–2024 metų užimtumo didinimo programos patvirtinimo. Pranešėja A. Liesytė.

4. Dėl Klaipėdos miesto savivaldybės valdybos 1999 m. vasario 4 d. sprendimo Nr. 42 „Dėl savivaldybės viešųjų asmens sveikatos priežiūros įstaigų revizoriaus darbo reglamento patvirtinimo ir revizorių skyrimo“ pripažinimo netekusiu galios. Pranešėja R. Perminienė.

5. Dėl Klaipėdos miesto savivaldybės visuomenės sveikatos rėmimo specialiosios programos priemonių vykdymo 2021 metų ataskaitos patvirtinimo. Pranešėja R. Perminienė.

6. Dėl atleidimo nuo socialinio būsto nuomos mokesčio mokėjimo. Pranešėja L. Murauskienė.

7. Dėl savivaldybės būsto nuomos sąlygų pakeitimo. Pranešėja L. Murauskienė.

1. SVARSTYTA. Klaipėdos miesto savivaldybės 2022–2024 metų strateginio veiklos plano patvirtinimas.

Pranešėjas – G. Neniškis. Teigia, kad sprendimo projekto tikslas – patvirtinti Strateginį veiklos planą (toliau – SVP), kuriuo vadovaujantis organizuojama savivaldybės veikla, pagal kurio programas sudaromas savivaldybės biudžetas. SVP rengimo ir derinimo procedūros nustatytos Klaipėdos miesto savivaldybės strateginio planavimo tvarkos apraše, patvirtiname Klaipėdos miesto savivaldybės tarybos 2020 m. rugsėjo 24 d. sprendimu Nr. T2-229. SVP projektas parengtas vadovaujantis Klaipėdos miesto savivaldybės tarybos 2021 m. gegužės 27 d. sprendimu Nr. T2-135 patvirtintu Klaipėdos miesto savivaldybės 2021*–*2030 metų strateginiu plėtros planu, Klaipėdos miesto savivaldybės tarybos 2019 m. liepos 25 d. sprendimu Nr. T2-247 patvirtintais Klaipėdos miesto savivaldybės 2019–2023 metų veiklos prioritetais, kitais savivaldybės tarybos sprendimais, įtakojančiais savivaldybės veiklos organizavimą bei finansavimą.

G. Neniškis pristato visas strateginio veiklos plano programas, programų finansavimą, programų finansines apimtis.

K. Bagdonas informuoja, kad gautas TS-LKD frakcijos siūlymas – išbraukti 0103 uždavinio „Modernizuoti sveikatos priežiūros infrastruktūrą“ 010301 priemones: VŠĮ Klaipėdos universitetinės ligoninės modernizavimas, VŠĮ Klaipėdos universitetinės ligoninės dalies pastato Liepojos g. 39 rekonstravimas, VŠĮ Klaipėdos universitetinės ligoninės įstatinio kapitalo didinimas magnetinio rezonanso tomografui įsigyti. K. Bagdonas primena, kad yra priimtas sprendimas, kad Klaipėdos universitetinė ligoninė galėtų būti perduodama (turtas) Sveikatos apsaugos ministerijos (toliau - SAM) pavaldumui ir ligoninė galėtų tapti aukšto lygio sveikatos įstaiga į kurią būtų investuojamos SAM lėšos.

K. Bagdonas primena, kad Savivaldybė nuo 2011 m. investavo ligoninei virš 3 mln. eurų, šiandien numatoma dar 12,97 mln. eurų. Sako, kad yra poreikis virš 100 mln. eurų, norit modernizuoti, atnaujinti visas sveikatos įstaigas - neskyrus lėšas KUL modernizavimui Savivaldybė galėtų sutaupytas lėšas numatyti pirminės sveikatos priežiūros įstaigoms.

A. Cesiulis teigia, kad yra tik 4 komiteto nariai, todėl abejoja ar reikėtų šiandien balsuoti dėl siūlymo. Mano, kad toks balsavimas galėtų būti tarybos posėdžio metu.

K. Bagdonas sako, kad komitetas gali išreikšti savo nuomonę.

J. Šeršniov pažymi, kad siūlymas nepridėtas prie posėdžio medžiagos. Sutinka, kad kitame komiteto posėdyje (kai bus daugiau komiteto narių) spręsti klausimą.

A. Kontautas sako, kad siūlymas buvo pateiktas, kvorumas yra, todėl galime pareikšti savo nuomonę.

J. Šeršniov teigia, jei bus siūloma balsuoti už frakcijos siūlymą – balsavime nedalyvaus.

A. Cesiulis siūlo neforsuoti ir siekti kompromiso. Mano, kad galime kitame komiteto posėdyje, susipažinę su siūlymu, pritarti sprendimo projektui.

K. Bagdonas pritaria, kad klausimą atidėti kitam komiteto posėdžiui.

A. Kontautas pritaria K. Bagdono siūlymui.

A. Cesiulis sako, kad galime diskutuoti ir pritarti pateiktam sprendimo projektui, o strateginio veiklos plano papildymą svarstyti kitame posėdyje.

K. Bagdonas nepritaria A. Cesiulio siūlymui. Siūlo dėl sprendimo projekto ir pateikto siūlymo balsuoti kitame komiteto posėdyje.

NUTARTA. Atidėti balsavimą (dėl sprendimo projekto ir siūlymo) kitam komiteto posėdžiui. (Pritarta bendru sutarimu: K. Bagdonas, A. Cesiulis, A. Kontautas, J. Šeršniov).

2. SVARSTYTA. Klaipėdos miesto savivaldybės 2022 metų biudžeto patvirtinimas.

Pranešėja – K. Petraitienė. Pažymi, kad teisės aktuose sakoma, jog savivaldybių biudžeto sudarymo pagrindas yra strateginis veiklos planas. Šiandien strateginiam veiklos planui nepritarta ir jis atidėtas.

K. Bagdonas siūlo atidėti ir šį klausimą kitam komiteto posėdžiui.

NUTARTA. Atidėti kitam komiteto posėdžiui. (Pritarta bendru sutarimu: K. Bagdonas, A. Cesiulis, A. Kontautas, J. Šeršniov).

3. SVARSTYTA. Klaipėdos miesto savivaldybės 2022–2024 metų užimtumo didinimo programos patvirtinimas.

Pranešėja – A. Liesytė. Teigia, kad programa siekiama padėti Lietuvos Respublikos užimtumo įstatymo 48 straipsnio 2 dalyje numatytiems bedarbiams integruotis į darbo rinką, mažinti socialinę įtampą ir atskirtį tarp bendruomenės narių, ugdyti bedarbių socialinius, darbinius įgūdžius ir padidinti jų galimybes susirasti darbą, didinti Klaipėdos miesto gyventojų užimtumą, mažinti piniginės socialinės paramos gavėjų skaičių Klaipėdos mieste, užtikrinti 2018–2020 bei 2021 metų Užimtumo didinimo programų vykdymo tęstinumą.

A. Liesytė sako, kad pagal Programą vykdomų integravimo į darbo rinką projektų veiklose kasmet dalyvaus apie 30 socialinę atskirtį patiriančių asmenų. Tikimasi, kad socialiai pažeidžiamų asmenų, kurie po dalyvavimo socialinei integracijai skirtose veiklose pradės ieškoti darbo, mokytis arba dirbti, dalis kasmet sudarys apie 33 proc.Siekiant šioje Programoje iškeltų tikslų, laikiniesiems darbams kasmet bus įdarbinta apie 80 bedarbių. Labiausiai socialiai pažeidžiami asmenys turės galimybę laikinai įsidarbinti, siekiant atkurti darbo įgūdžius bei užsidirbti pragyvenimui būtinų lėšų, sumažės socialinių pašalpų mokėjimas, dalis dalyvių susiras nuolatinį darbą. Tikimasi, kad po dalyvavimo Programoje darbo rinkoje kasmet pavyks įsitvirtinti apie 20 proc. Programos dalyvių.

NUTARTA. Pritarti pateiktam sprendimo projektui. (Pritarta bendru sutarimu: K. Bagdonas, A. Cesiulis, A. Kontautas, J. Šeršniov).

4. SVARSTYTA. Klaipėdos miesto savivaldybės valdybos 1999 m. vasario 4 d. sprendimo Nr. 42 „Dėl savivaldybės viešųjų asmens sveikatos priežiūros įstaigų revizoriaus darbo reglamento patvirtinimo ir revizorių skyrimo“ pripažinimas netekusiu galios.

Pranešėja – R. Perminienė. Prašo pripažinti netekusiu galios Klaipėdos miesto savivaldybės valdybos 1999 m. vasario 4 d. sprendimą Nr. 42 „Dėl savivaldybės viešųjų asmens sveikatos priežiūros įstaigų revizoriaus darbo reglamento patvirtinimo ir revizorių skyrimo“, atsižvelgiant į šiuo metu galiojančias LR Sveikatos priežiūros įstaigų įstatymo nuostatas.

NUTARTA. Pritarti pateiktam sprendimo projektui. (Pritarta bendru sutarimu: K. Bagdonas, A. Cesiulis, A. Kontautas, J. Šeršniov).

5. SVARSTYTA. Klaipėdos miesto savivaldybės visuomenės sveikatos rėmimo specialiosios programos priemonių vykdymo 2021 metų ataskaitos patvirtinimas.

Pranešėja – R. Perminienė. Pažymi, kad parengto Klaipėdos miesto savivaldybės tarybos sprendimo projekto tikslas – patvirtinti Klaipėdos miesto savivaldybės visuomenės sveikatos rėmimo specialiosios programos priemonių vykdymo 2021 metų ataskaitą. Visuomenės sveikatos rėmimo specialiojoje programoje patvirtintos priemonės remia visuomenės sveikatos priežiūrą, mažinančią gyventojų sergamumą, mirštamumą, suteikia bendruomenei daugiau žinių apie sveiką gyvenimo būdą ir ligų prevenciją. Pristato trumpai programą.

NUTARTA. Pritarti pateiktam sprendimo projektui. (Pritarta bendru sutarimu: K. Bagdonas, A. Cesiulis, A. Kontautas, J. Šeršniov, A. Razbadauskas).

6. SVARSTYTA. Atleidimas nuo socialinio būsto nuomos mokesčio mokėjimo.

Pranešėja – L. Murauskienė. Teigia, kad sprendimo projektu siūloma nuo 2022 m. vasario 1 d. iki 2022 m. gruodžio 31 d. atleisti nuo savivaldybės socialinio būsto nuomos mokesčio mokėjimo būsto nuomininką J. J.

NUTARTA. Pritarti pateiktam sprendimo projektui. (Pritarta bendru sutarimu: K. Bagdonas, A. Cesiulis, A. Kontautas, J. Šeršniov, A. Razbadauskas).

7. SVARSTYTA. Savivaldybės būsto nuomos sąlygų pakeitimas.

Pranešėja – L. Murauskienė. Sako, kad Savivaldybės tarybai priėmus sprendimą, būtų patenkintas mažas pajamas gaunančios nuomininkės prašymas, užtikrinant jos teises į tolesnę būsto nuomą socialinio būsto nuomos sąlygomis, mokant mažesnį nuomos mokestį bei sudarytos prielaidos kreiptis dėl nuomos mokesčio lengvatų taikymo ar perkėlimo į mažesnio naudingojo ploto socialinį būstą.

NUTARTA. Pritarti pateiktam sprendimo projektui. (Pritarta bendru sutarimu: K. Bagdonas, A. Cesiulis, A. Kontautas, J. Šeršniov, A. Razbadauskas).

Posėdis baigėsi 14.30 val.

Posėdžio pirmininkas Kazys Bagdonas

Posėdžio sekretorė Lietutė Demidova